Document ID: 31998R2091

Komisjoni määrus (EÜ) nr 2091/98,
30. september 1998,
mis käsitleb ühenduse kalalaevastiku osadeks jagamist ja püügikoormust seoses mitmeaastaste arendusprogrammidega
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 20. detsembri 1992. aasta määrust (EMÜ) nr 3760/92, millega luuakse ühenduse kalanduse ja akvakultuuri süsteem [1] (muudetud määrusega (EÜ) nr 1181/98 [2]), eriti selle artiklit 13,
ning arvestades, et:
vastavalt ühenduse poolt kalandus- ja akvakultuurisektorile ja selle sektori saaduste töötamiseks ja turustamiseks antava struktuuriabi kriteeriume ja korda käsitleva nõukogu 21. detsembri 1993. aasta määruse (EÜ) nr 3699/93 [3] (viimati muudetud nõukogu määrusega (EÜ) nr 25/97 [4]) artiklile 5 võeti komisjoni otsustega 98/119/EÜ kuni 98/131/EÜ [5] vastu mitmeaastased arendusprogrammid ajavahemikus 1997-2001; kõnealuste programmide järgimiseks vajalikud andmed, sealhulgas konkreetsetest juhtudest sõltuvalt, üksikute laevade või laevastiku osade või kalapüügitüüpide põhjal koondatud laevade püügikoormuse kohta, tuleb edastada komisjonile;
komisjoni määruse (EÜ) nr 2090/98, [6] millega luuakse alus andmete kandmiseks ühenduse kalalaevade registrisse;
andmete edastamisel kalalaevastiku osadeks jagamise ja püügikoormuse kohta kalapüügitüüpide kaupa tuleks osutada ühenduse kalalaevade registris sisalduvatele andmetele;
käesoleva määrusega ettenähtud meetmed on kooskõlas kalapüügi- ja akvakultuuritooteturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 2090/98 sätete kohaselt peab liikmesriik edastama ühenduse kalalaevade registrile, millisesse laevastiku ossa iga kalalaevastikku võetav laev kuulub, ja kõik muutused, mis puudutavad seda laevastiku osa, kuhu olemasolev laev kuulub.
Kasutatud laevastiku osa koodid on avaldatud I lisas.
Asjaomaseid laevu identifitseeritakse ühenduse kalalaevade registris jäädvustatud sisemise numbri alusel vastavalt määruse (EÜ) nr 2090/98 I lisas osutatule.
Artikkel 2
Iga laevastiku osa puhul, mille kohta liikmesriik esitab komisjonile püügikoormuse piiramise programmi kas kalapüügitüüpide kaupa vastavalt nõukogu otsuse 97/413/EÜ [7] artiklile 6 või laevastiku osade kaupa, et tegevuse vähendamise teel osaliselt korvata eelmise mitmeaastase arendusprogrammi mahajäämust, tuleb toimida järgmiselt:
- liikmesriik kogub kalapüügitüübi või laevastiku osa laevade püügikoormuse kohta üksikandmeid,
- liikmesriik töötleb kõnealuseid andmeid arvutiprogrammiga,
- eelmise kalendrikuu üksikandmed või laevastiku osade või kalapüügitüüpide kaupa koondatud eelneva kalendrikuu andmed edastatakse komisjonile igal aastal hiljemalt 31. märtsiks vastavalt käesoleva määruse II lisa tabelitele A ja B.
Artikkel 3
Laevastiku osade puhul, mis kasutavad artiklis 2 nimetatud programmiga hõlmamata aktiivpüüniseid, koguvad ja töötlevad liikmesriigid II lisas sätestatud miinimumandmeid, mille abil saab tuvastada, et nende laevastiku osade tegevus ei suurene, või kui suureneb, siis hinnata seda suurenemist. Sel eesmärgil kohaldatakse järgmisi menetlusi:
- liikmesriik kogub ja töötleb II lisas sätestatud miinimumandmed, mis võimaldavad vaadelda asjaomaste laevastiku osade püügitegevuse arengut. Iga laevastiku osa jaoks valitud valikumeetodite detailid koos statistiliste parameetrite väärtustega, mis kirjeldavad püügikoormuse hinnangute täpsust, edastatakse komisjonile nende kohaldamise ajal. Iga muu menetlus, mis annab võrreldava täpsusega tulemusi, on vastuvõetav, kui komisjon on selle heaks kiitnud,
- eelmise kalendriaasta tulemused edastatakse komisjonile igal aastal hiljemalt 31. märtsiks vastavalt käesoleva määruse II lisa tabelile B,
- kui liikmesriik suurendab teatava laevastiku osa tegevust, arvutab ta selle suurendamise mõju kõnealuse laevastiku osa püügikoormusele ja teatab tulemustest komisjonile vastavalt artiklile 2.
Artikkel 4
Liikmesriigid edastavad komisjonile käesolevas määruses nimetatud andmed digitaalselt telekommunikatsioonivõrgu vahendusel I ja II lisas sätestatud üksikasjalike eeskirjade ja koodide kohaselt. Komisjon kinnitab teadete kättesaamist kohe, kui need on jäädvustatud andmebaasis.
Artikkel 5
Väärandmete parandused tuleb komisjonile edastada 30 päeva jooksul alates vea avastamise kuupäevast.
Artikkel 6
Käesolev määrus jõustub seitsmendal päeval pärast selle avaldamist Euroopa Ühenduse Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 30. september 1998

Labels: 12
20
6